Author: agenda0
Company: agenda

P r e d k l a d a c i a   s p r á v a

Dňa 15. mája 2001 uskutočnil minister zahraničných vecí SR Eduard Kukan oficiálnu návštevu Rakúskej republiky (RR). 

Počas návštevy rokoval s ministerkou zahraničných vecí RR B. Ferrero Waldnerovou, prijal ho rakúsky spolkový kancelár W. Schüssel a vicekancelárka S. Riess - Passerová. Minister sa taktiež stretol s predsedom krajinskej vlády Dolného Rakúska E. Pröllom a spolu s ním sa na zámku Schlosshof (v blízkosti rakúskych obcí Hainburg a Marchegg) zúčastnil stretnutia s občanmi k otázkam rozširovania EÚ.

Obsahom rokovaní s rakúskymi partnermi boli otázky rozvoja bilaterálnych vzťahov,  cezhraničnej spolupráce, rakúska iniciatíva strategického partnerstva (SP) a príprava SR na vstup do EÚ a rozširovanie NATO.

Oficiálna návšteva ministra zahraničných vecí SR E. Kukana v RR potvrdila vysokú úroveò súčasných bilaterálnych vzťahov. Počas návštevy sa opäť prejavila politická podpora SR, ktorú Rakúsko prejavuje osobitne od obdobia sankcií 14-tky EÚ voči Rakúsku. Opätovne  bol vyjadrený záujem oboch strán o pokračovanie dialógu najvyšších politických predstaviteľov. K rakúskej iniciatíve „strategického partnerstva“ slovenská strana zdôraznila, že výmena skúsenosti a koordinácia postojov v integračnej oblasti je len jednou časťou nášho záujmu o spoluprácu. K zintenzívneniu spolupráce je potrebný silný bilaterálny základ, ktorý SR má záujem rozvíjať najmä v oblasti infraštruktúry a cezhraničných aktivít. Ocenená bola ekonomická spolupráca,  ako aj prílev rakúskych investícií do SR. V nadväznosti na ambície SR stať sa plnoprávnym členom NATO, slovenská strana informovala rakúskych partnerov o konkrétnych krokoch smerujúcich k dosiahnutiu členstva v Aliancii.

Návšteva potvrdila veľmi dobrú úroveò vzájomných vzťahov, ako aj obojstrannú vôľu prehlbovať spoluprácu oboch krajín vo všetkých oblastiach spoločného záujmu.